חדשות סרוגים > חדשות > חדשות פוליטי מדיני > הרב רפי פרץ: "הגיע הזמן שהעולם יכיר בזכותנו ביו"ש"
הרב רפי פרץ: "הגיע הזמן שהעולם יכיר בזכותנו ביו"ש"
תגובות נרגשות לאחר הפרסום כי נשיא ארה"ב אינו צפוי להביע התנגדות להחלת ריבונות ישראלית. הרב רפי: "נמשיך לקדם את סיפוח יהודה ושומרון", בתנועת הריבונות נזהרים: "על ארץ ישראל לא עושים עסקאות"
יו"ר איחוד מפלגת הימין, חבר הכנסת הרב רפי פרץ בתגובה לפרסום על תוכנית הנשיא טראמפ: "איחוד מפלגות הימין בראשותי ימשיך לקדם את סיפוח יהודה ושומרון כפי שהבטחנו לבוחר וכפי שנכון לעשות. הגיע הזמן שכל העולם יכיר בזכות ההיסטורית שלנו על יהודה ושומרון".
גם חברת הכנסת עידין סילמן מאיחוד מפלגות הימין הגיבה לפרסום על תכנית טראמפ המסתמנת: "הזדמנות היסטורית לבטל את אי השיוויון בין אזרחי מדינת ישראל בתוך ומחוץ לתחומי הקן הירוק".
על פי הדיווח, נשיא ארצות הברית אינו צפוי להביע התנגדות להחלת ריבונות ישראלית על היישובים היהודים ביהודה ושומרון במסגרת תכנית המאה שצפויה להתפרסם בשבועות הקרובים.
הנחת היסוד של טראמפ היא שההתנחלויות ממילא תישארנה בידי ישראל והערים הערביות ממילא יהיו בידיים פלסטיניות‏.
חברת הכנסת עידית סילמן הוסיפה כי: "יהודה ושומרון הם חבלי ארץ המהווים את ערש ההיסטוריה של עם ישראל: התקיימו בהם ממלכות יהודה וישראל, שלטו בהם מלכים שאנו דוברים את שפתם והתרחשו בהם אירועים שכולם נזכרים בתנ"ך.
"השבת הריבונות הישראלית על חלקים מחבלי ארץ אלו תהווה את תחילתו של צדק היסטורי. אני מקווה שכוונותיו של הנשיא טראמפ בעניין אכן נוטות לכיוון זה. אנו נמשיך לפעול לטובת החלת ריבונות בכלל חלקי ארץ ישראל"
יו"ר שדולת ארץ ישראל ח״כ יואב קיש: "במשך 4 שנים הובלנו בשדולת ארץ ישראל את המסע הציוני להחלת הריבונות במרחבי יהודה ושומרון. המסע הזה מגיע לנקודת זמן קריטית שאסור לנו להחמיץ אותה".
"אני קורא לראש הממשלה לממש את התחייבותו לבוחרי הימין ובעקבות ההכרה האמרקינית המסתמנת להכנס להיסטוריה כמנהיג שהשלים את הנצחון במלחמת ששת הימים והחיל את הריבונות הישראלית במרחבי יהודה ושומרון".
חברת הכנסת מיכל שיר: "אני מודה לנשיא טראמפ על הצדק ההיסטורי שהוא עושה עם מדינת ישראל בכל הקשור להתיישבות היהודית ביהודה ושומרון ובקעת הירדן. היום כבר ברור לכולם שההתיישבות היהודית באיו"ש היא קונצנזוס בציבור הישראלי. זו כבר לא שאלה של ״נכון או לא״, אלא שאלה של ״איך ומתי״.
חבר הכנסת שלמה קרעי: "הנשיא טראמפ שוב מוכיח את הבנתו באזורנו ובעיקר את היחסים הקרובים לישראל ורוה"מ נתניהו מנקודת הפתיחה הזו, יש לוודא כי הריבונות הישראלית תחול לא רק על השטח המוצמצם של הישובים הישראלים ביו"ש אלא על המרחב שלהן וביניהן ובכל מקרה שבשטחים הנותרים לעולם לא תקום מדינה ערבית בין הים לירדן".
כזכור, הממשל האמריקני הודיע הבוקר כי תכנית המאה של טראמפ לא תפורסם לפני חג השבועות.
בתנועת הריבונות נזהרים מהפרסומים על תכנית טראמפ ואומרים כי "החלת החוק הישראלי האזרחי על הישובים ביהודה ושומרון אינה אלא ניסיון מאולץ ומסוכן לפשרה שתאפשר הקמתה של ישות פלשתינית על שאר השטח".
ראשות התנועה, יהודית קצבור ונדיה מטר, מזכירות כי באחרונה הזהירה התנועה בדיוק מהשלכותיו של תרחיש שכזה. "על ארץ ישראל לא עושים עסקאות או פשרות. ארץ ישראל כולה שלנו ועלינו להחיל עליה את ריבונותה המלאה של מדינת ישראל", אומרות השתיים.
זכותנו על הארץ איננה קשורה למעשיו של איש, גם לא של ראש הממשלה. אתה בכור שטן.
תנועת הריבונות - אמת!